Elbæk skriver i brevet, at han ikke længere kan genkende det parti, han var med til at starte:

- Så når jeg nu hopper ud af Alternativet-bussen og op på min egen grønne cykel, er det fordi, jeg ikke længere kan genkende det Alternativ, som jeg var med til at starte.

- Det lyder selvfølgelig meget sort-hvidt. Og det er det også. For jeg ved om nogen, hvor mange fine initiativer og tiltag, der finder sted i alle hjørner af Alternativet hver eneste ene dag – og givet også vil gøre det i fremtiden.

Det har været voldsomt for mig at opleve. Virkelig, virkelig slemt. Det er også derfor, jeg har stillet mig selv spørgsmålet rigtig, rigtig mange gange: "Er det mig, der skal stå i vejen for det her?" Politisk leder Josephine Fock om kritikken af hende

Læs også : Københavns storkreds truer med at trække støtten til Uffe Elbæk

Dermed er Torsten Gejl eneste tilbageværende medlem af folketingsgruppen.

Han skriver i et opslag på Facebook, at han nu vil tage en drøftelse med bestyrelsen i Østjyllands Storkreds, hvor han er opstillet og valgt.

Samtidig skriver Torsten Gejl, at han vil udtale sig til pressen på torsdag.

Den nu forhenværende gruppeformand Susanne Zimmer siger til DR Nyheder, at hun ikke føler, hun kan fortsætte under partiets politiske leder Josephine Fock, der er blevet kritiseret for at have en grænseoverskridende ledelsesstil.

- Vi er desværre i en situation nu, hvor jeg tror, at jeg bedre kan arbejde for Alternativets fine politik uden for Alternativets folketingsgruppe. Jeg har brug for et tillidsfuldt samarbejde med min politiske leder, og det føler jeg ikke, at jeg har.

'Den naturlige konsekvens'

Udmeldelserne sker efter møde i Folketingsgruppen her til eftermiddag, hvor dagsordenen var hovedbestyrelsens beslutning om at bakke op om politisk leder Josephine Fock, hvis ledelsesstil er blevet kritiseret af en række partimedlemmer.

Tidligere politisk ordfører Rasmus Nordqvist bekræfter over for DR Nyheder, at han og de tre andre medlemmer af folketingsgruppen forlader partiet.

Han siger samtidig, at de sidste ugers interne proces har "været meget, meget ubehagelig og meget hård."

- Det er ikke længere det politiske projekt, jeg kan se mig selv som en del af. Derfor er den naturlige konsekvens at sige farvel og overlade det til de mennesker, der gerne vil fortsætte arbejdet.